Gamla brúin yfir Gljúfurá að hruni komin Gamla brúin yfir Gljúfurá , skammt frá Baulu , hefur frá því að ný brú var tekin í notkun á Þjóðvegi I fyrir mörgum árum , verið nýtt fyrir umferð ríðandi og gangandi fólks . Gamla brúin er nánast við hlið þeirrar nýju en lítt áberandi frá veginum . Vegfarandi sem brá sér út fyrir þjóðveginn á dögunum veitti athygli að gamla brúin er orðin mjög hættuleg yfirferðar , eftir að vængur við annan stólpa hennar sem heldur vegfyllingunni brotnaði frá stólpanum og féll niður í gilið . Nú heldur ekkert fyllingunni og hrunið gæti frá brúarstólpanum þá og þegar . Samkvæmt þeim upplýsingum sem Skessuhorn hefur fengið er ekki gert ráð fyrir bílaumferð um brúna , en grjót sem hindra átti þá umferð hafa verið fjarlægð . Til stendur að loka brúnni fyrir umferð og jafnvel er farin af stað umræða um að hún verði rifin , enda verður umferð þarna um , hvað þá bílaumferð , að teljast afar varasöm og beinlínis hættuleg . Kristberg Jónsson í Baulu skoðaði aðstæður fyrir Skessuhorn og kvaðst sjá að bíll hafi farið yfir brúna nýlega .